《元宵中都太守放灯作律诗五首 其二》
明代·郑真

万境无尘月满天，缤纷物象斗娇妍。画楼映水金莲吐，宝塔擎霄火齐悬。

风外花骢来騕袅，云端彩凤下翩跹。太平盛观今重见，城郭人家夜似年。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。